Sok szeretettel köszöntöm képviselő-testületünk nevében községünk megjelent lakosait és azokat, akik az interneten keresztül követik a falugyűlést!

Tisztelt Falugyűlés!

A beszámolóm első részében a tavalyi esztendő főbb történéseiről, fejlesztéseiről beszélek.

A 2024. évi költségvetési bevételek tervezett előirányzat 2.624.701.237 Ft, melyet hosszú távú befektetési államkötvény és a 2023 évi maradvány 4.235.728.549Ft-tal egészített ki, így összesen 6.860.429.786 Ft forrás állt rendelkezésre.

A helyi adók mértéke 2024. évben nem emelkedtek.

2024. évben, a feladatfinanszírozás keretében – az iparűzési adó erősségünkre tekintettel –általános működési feladatellátásra, az óvodai és bölcsődei feladatellátásra, a gyermekétkeztetés működési kiadásaira és a közművelődési feladatellátásra kapott önkormányzatunk állami hozzájárulást, melynek összege 488.117.479 Ft volt, ezzel szemben elvárt adófizetési kötelezettségünk az iparűzési adó erőképességünk miatt: 578.515.516 Ft. Ezeknek a számoknak az ismeretében elmondhatjuk, hogy településünk központi feladatfinanszírozás nélkül működött, önkormányzatunknak az elmúlt évben 90 millió forint befizetési kötelezettsége keletkezett.

Az önkormányzat a kötelező és önként vállalt feladatok körében egyaránt – az elmúlt évekhez hasonló - színvonalas közszolgáltatásokat nyújtott. A feladatellátás tárgyi és személyi feltételei biztosítottak, a működési célú kiadásokra az Önkormányzat tervezett bevételei nyújtottak fedezetet. A beruházási és felújítási kiadásokra, és tartalékképzésre (településfejlesztésre) a tervezett források 65,8 %-át tudtuk előirányozni, működésre pedig a bevételeink 20,35%-át fordítottuk. A központi költségvetésbe bevételeink 13,85 %-át kellett befizetnünk, és ez még nem tartalmazta az áfa fizetési kötelezettségeinket.

A 2024. évi költségvetési kiadások tervezett előirányzata 6.860.429.786 Ft, melyből az általános tartalék összege: 734 366 051 Ft volt.

Az Önkormányzat által elfogadott Gazdasági Program célkitűzése alapján az alábbi legfontosabb beruházási és felújítási feladatokat terveztük be:

2024. évi fejlesztések, beruházások:

A multifunkcionális sportcsarnok építését 2023-ban ismét napirendre tűzte önkormányzatunk. 2019-ben szereztük meg az építési engedélyeket a beruházáshoz, lefuttattuk a közbeszerzési eljárást, de sajnos olyan magas árat kaptunk, melynek fedezete nem állt rendelkezésre, ezért eredménytelennek kellett nyilvánítani az eljárást. Azóta önkormányzatunk takarékos gazdálkodásának köszönhetően olyan helyzet alakult ki, amelyben lehetőségünk lesz megvalósítani a beruházást. Mivel az építési engedély lejárt, ezért újból engedélyeztetnünk kellett a dokumentációt és – a többi között – emiatt módosultak a tervek, mivel megváltoztak az építéssel kapcsolatos jogszabályok. A másik indok, amely miatt változtattunk a terveken az az volt, hogy próbáljuk az épületet energetikai szempontból függetlenné tenni. Az új tervek már nem csupán a napelem rendszer kiépítésének lehetőségét tartalmazzák, hanem a napelemes rendszer telepítését a megfelelő energiatárolókkal együtt. A tavalyi esztendőben egy alkalommal kiírtuk a közbeszerzési eljárást a sportcsarnok építésére, de azt visszavonta önkormányzatunk, mert a jogi szolgáltatást végző ügyvédi iroda javaslatára az eljáráshoz érkezett több száz kérdés alapján pontosítottuk és több esetben egyértelműsítettük a kiírást, hogy ezzel biztosítsuk az eljárás sikeres lezárásának lehetőségét. A tavalyi esztendő végére készültek el a frissített tervek, így a közbeszerzés megindítása átcsúszott az idei év első felére.

2023 szeptemberében Wiszt Márta, a WisztDent Kft. ügyvezetője arról tájékoztatta önkormányzatunkat, hogy 2024. március végével a cége felmondja a fogászati feladatellátási szerződést önkormányzatunkkal, így újat kellett kötnünk egy fogászati szolgáltatóval. A PresiDent 2006 Kft-vel kötött szerződésünk révén ismét van fogorvosi ellátás a községben. Az ellátás zökkenőmentes biztosítása érdekében az önkormányzat megvásárolta az Alkotmány utcai fogorvosi rendelőt, így a személyi feltételek biztosítása mellett a tárgyi feltételek is rendelkezésre álltak az ellátás biztosításához. A jelenleg ellátást végző fogorvos a Nyugati lakótelepen kapott szolgálati lakást. Mivel csak az egyik praxisra van fogorvosunk, a második praxist helyettesítéssel látjuk el, ezért a praxist működtető cég folyamatosan keres fogorvost. Hogy vonzóbbá tegyük a praxist, teljesen felújítottuk a Beloiannisz utcai szolgálati lakást, fenntartva ezt egy leendő fogorvosnak.

2024. húsvétján adtuk át az újonnan épült két bölcsődei csoportszobát. Így a Vackor Óvoda és Bölcsőde már 4 bölcsődei csoporttal és 7 óvodai csoporttal várja a gyermekeket.

A bölcsőde átadását követően elkészült a tópartra vezető sétány kialakítása, így tavaly május elseje óta ismét lehetséges a faluközpontból egy rövid sétával lejutni a tóhoz és a tópartra.

Szeptembertől bevezették a Kréta rendszert az óvodákban is. Az ehhez szükséges informatikai eszközöket, laptopokat megvásárolta az önkormányzat.

Elnyert pályázattal rendelkezik településünk útépítésre, melyből a Környe, Április utca és a Környei Ipari Park között vegyeshasználatú út és kerékpárút építése valósulhat meg. A fejlesztés során a 3,5 méter széles aszfaltos út épül Környe és Tagyospuszta között, melyet mezőgazdasági gépek, kerékpárosok és gyalogosok használhatnak majd, hasonlóan a Környe és Kecskéd közötti úthoz. A fejlesztéshez kapcsolódva épül meg egy kerékpárút szakasz a tagyosi kereszteződéstől a Bridgestone körforgalomig az országúttal párhuzamosan. Ennek a fejlesztésnek a segítségével az ipari park környei oldala közvetlenül is megközelíthető lesz kerékpárral. A közbeszerzési dokumentációt a készítő feltöltötte ellenőrzésre tavaly decemberben.

Tavaly tavasz végén elkészült a buszforduló aszfaltjának javítása Tagyoson és Környebányán, így az oda érkező autóbuszok már biztonságosan megfordulhatnak.

Szentgyörgypusztán a Dobi utca végén az újonnan épült lakóingatlanok mellett az utcaszakaszt aszfaltburkolattal láttuk el és kialakítottuk a csapadékvíz elvezetésére szolgáló árkot.

Energetikai fejlesztések folytatása tavaly is kiemelt szerepet kapott, mivel így tehetjük intézményeinket a legoptimálisabb módon függetlenné a szolgáltatóktól vásárolható energiaárak növekedésétől, változásától. A fejlesztések másik nagyon fontos hozadéka, hogy energetikai szempontból több lábon állnak intézményeink, így mindig van lehetőségünk, hogy a legoptimálisabb, leggazdaságosabb fűtési módot válasszuk. Tavaly a következő fejlesztések valósultak meg:

A polgármesteri hivatal, művelődési ház napelemek számának bővítése, hybrid inverter felszerelése az energiatárolás feltételeinek megteremtésére, mely segítségével ütemezetten használhatjuk fel a saját magunk által megtermelt energiát.

A polgármesteri hivatal melletti telephely, gyermekorvosi rendelő, óvoda, 1. számú orvosi rendelő, környebányai gyermeküdülő, sport épület napelemekkel való ellátása valósult meg. A fent említett ingatlanokon mára már mindenütt napelemeket találunk. Sőt több ingatlan esetében a tavalyi évben már az akkumulátorok beszerzése és üzembe helyezése is megtörtént, ezzel is energiahatékonyabbá téve az intézményeinket.

A tavalyi esztendő legnagyobb értékű beruházása a sport épületének felújítása és bővítése volt 650 millió Ft-ból. Ennek eredményeként 8 öltözőt, bemelegítő termet, szaunát és egy gyönyörű klubhelyiséget használhatnak sportolóink. Ehhez a fejlesztéshez kapcsolódóan a Gyöpihez és sport épületéhez vezető bekötőutakat is felújítottuk, a klub épület mellett aszfaltos parkolót alakítottunk ki, a bejárat melletti szakaszon pedig két közvilágítási lámpa felszerelését végeztük el. Szintén a sportegyesületnek otthont adó ingatlanon történt fejlesztés, amely során kialakítottuk a sörfesztivál színpadja melletti területen két térkövezett részt, amely elősegíti a nagyobb rendezvények zökkenő mentesebb lebonyolítását.

Elkészült a sporttelep kerítése, amely leválasztja a sportpályákat a játszótértől és a sörfesztivál helyszínétől. Ehhez kapcsolódva egy új bejárati kapu is megépült. Sajnos rossz tapasztalataink is vannak a kerítés használatával kapcsolatban. A bejárat melletti részt több alkalommal is megbontották, illetve legyúrták, annak ellenére, hogy a sporttelep minden nap nyitva van. Kollégáim találtak egy nem túl elegáns, de hatékony megoldást. A drótkerítés fölé szögesdrótot feszítettek ki.

Az épület energiaellátásának biztosítása miatt feladatunk volt az elektromos hálózat fejlesztése a Vöröskő és a sport épülete között.

Az erdei iskola energetikai korszerűsítésére pályázatot nyújtottunk be, amely kapcsán a fejlesztést tavaly végezte el a megbízott vállalkozó, melynek eredményeként hűtő-fűtő klímákkal szereltük fel az épületet. Amint az Eon-tól megkapjuk az engedélyeket a napelemek felszerelésére, akkor ezt az épületet is sokkal gazdaságosabban tudjuk üzemeltetni.

Egyre többen használják közlekedésre a vasutat olyan módon, hogy autóval mennek az állomásig és a gépjárművekkel a vasútállomás mellett parkolnak. Ezért a vasútállomás melletti útszakasznál a Vadbisztróhoz hasonló parkolási lehetőséget alakítottunk ki. Ez az új parkoló 14 személygépjármű biztonságos és szabályos parkolását teszi lehetővé a vasútállomás közelében.

Ezzel a munkával egy időben elvégeztük a Dózsa György út és a Jókai utca padka felújítását.

A megnövekedett gépkocsiforgalom a Homok-dűlőben sok helyen nagyon kátyússá tette az utakat, ezért idén a kikátyúsodott szakaszok murvás felújítást kaptak. Ennek során 5,4 km külterületi útszakasz kapott murvás, illetve mart aszfaltos burkolatot.

Településünk egyik gyöngyszeme a tóparti sétány, mely már 15 éve teszi lehetővé a tó körüli sétát. Ezért indokolt volt a zúzottköves burkolat felújítása, illetve a sétány melletti megöregedett, elkorhadt padok cseréje. A tóparti padok mellett pótoltuk a megsérült, vagy eltűnt padokat is településünk más gyalogútjai mentén.

A szökőkút tér utcabútorzatának felújítása is indokolt volt, hiszen a nagy igénybevétel és az időjárás is nyomot hagy már a padokon, asztalokon.

Az óvodai játszótérhez hasonlóan árnyékolót vásárolunk a spotpályai játszótérhez, mivel a tujapusztulás miatt szinte nincs árnyékos hely a játszótéren. A játszótér mellett leylandi cédrusokat telepítettünk, amelyek gyors növekedésüknek köszönhetően néhány éven belül jelentős zöld felülettel választják el a játszóteret és a sportpályát a forgalmas közúttól. Árnyékolóval láttuk el a Béke lakótelepen lévő és a Bem utcában található játszóteret is.

A Bajcsy lakóparkban közel nyolcvan család él, főleg gyermekes fiatalok, ezért indokolt volt egy újabb játszótér építése a településen. Nem sokkal gyereknap után már igénybe vehették a gyerekek és a családok a játszóteret. A játszótér két részre tagolódik, egyik fele a nagyobb gyerekeknek nyújt játéklehetőséget, a másik része pedig a kicsiknek. Mivel a játszótér közvetlenül lakóövezet mellett helyezkedik el, ezért csak nappal van nyitva. A nyitvatartást egy automata szerkezet biztosítja reggel 7 és este fél 8 között. Kaptunk lakossági jelzést azzal kapcsolatban, hogy erre a játszótérre is telepíthetnénk árnyékolót. Az utólagos beépítés nem lehetséges, mivel a lábakat csak esési téren kívülre lehetne elhelyezni, ott pedig az öntözőrendszer csőrendszere van. A tervezők természetesen gondoltak az árnyékolásra, ezért lett 7 db hársfa ültetve a játszótérre, hogy egy ligetes park alakuljon ki, ellensúlyozva a gumiburkolatot és a fém játszóeszközöket. Problémát jelent még a parkolás a játszótérnél. Többen, szabálytalan módon az út mellett a füvön parkolnak. Emiatt már újra kellett füvesítenünk a bejárat melletti részeket, plusz feladatot adva így a kollégáinknak, a felmerülő költségekről nem is beszélve. A játszótér bejáratától lejjebb lehetőség van a kanyarban parkolni, igaz innen körülbelül 30 métert sétálni kell. Külön nem kell parkolót kijelölni, mivel a lakó-pihenő övezetben az úttesten is szabályosan lehet parkolni, közlekedni pedig maximum 20 km/h sebességgel lehet.

Fontos fejlesztése volt a tavalyi évnek a közvilágítás korszerűsítése. Ez röviden azt jelenti, hogy a közvilágítási lámpatesteket LED lámpákra cseréltük. Ennek eredményeként kevesebb, mint öt év alatt térül meg a beruházás. Ha a fogyasztási adatokkal szeretnénk alátámasztani a beruházás indokoltságát, akkor elmondhatjuk, hogy a korábbi 75 936 kWh/évről 40 416 kWh/évre csökken a fogyasztás.

Van két önkormányzati ingatlan, amelynek állagmegóvása már igen indokolt volt. Az egyik az ÖNO melletti épület, a másik pedig a régi óvoda épülete. Mindkét ingatlan esetében a tető felújításáról, a héjazat cseréjéről döntött a képviselő-testület. Ezeket a fejlesztéseket tervek nélkül is az eredeti forma megőrzésével is elvégeztethettük, természetesen a településképi véleményt a főépítésztől az önkormányzatnak is ki kell kérnie.

A régi óvoda épülete megfelelő telephelye lehet a már állományban és eszközkészletben is megerősödött Környei Önkéntes Polgárőr és Tűzoltó Egyesületnek. A tető felújítása után megkezdtük az épület egy részének belső felújítását. Ennek köszönhetően kialakult egy nagy öltöző, vizesblokk, közösségi szoba, teakonyha és parancsnoki iroda. A felújítást az önkormányzat saját dolgozói végezték el. Az épületrész fűtését hőszivattyúval oldottuk meg, a nyílászárókat pedig kicseréltük az egész felső részen. Az épület mellett kialakítottunk két, az épülethez csatlakozó kocsiszínt, így az egyesület minden járműve fedett helyen parkolhat, biztosítva ez által az azonnali bevethetőséget.

A hivatal melletti telephely épületén sok helyen sérült volt a cserép, ezért indokolt volt a tetőhéjazat cseréje. A tető felújítása után felkerülhettek a napelemek az épületre. Szintén tavaly került sor az épület világításának korszerűsítésére.

Intézményeink magas kihasználtságát mutatja, hogy viszonylag rövid idő alatt is szükség van nagyobb karbantartásra, felújításra. Így volt ez Közösségi és Tájház esetében is. A szokásos belső festés mellett tavaly megkezdtük a konyhabútor és az utcai kapu cseréjét és a kerítés felújítását.

Szintén az intézményi felújítások közé tartozott a bejárati ajtók karbantartása a művelődési háznál és a polgármesteri hivatalnál, a művelődési ház épületén az utcai faburkolatok felújítása, festése.

Az Ipari parkban, a Han folyó utcában a Volta gyára mellett kell egy újabb járdaszakaszt építettünk, mivel a gyár bővült és az új gyártóegység bejáratát a régi bejárattal össze kell kötnünk egy járdával.

Az Üveggyári úton az igen erős igénybevétel miatt több csatornafedlapot szintre emeltettünk, illetve a szükséges aszfaltjavításokat is elvégeztük, mivel a burkolat kopórétege töredezett és elkezdett kátyúsodni.

A tópart körül található fűzfák ágai – tulajdonságuknak köszönhetően – könnyen törnek erős szélben, ezért szakemberekkel megvizsgáltattuk a fákat, és a növények ifjítása, a veszélyes ágak eltávolítását tavaly az első félévben elvégezték a tóparton. A vállalkozó a levágott vékony ágakat elszállította, a vastagabb ágakat pedig szociális tűzifaként osztottuk ki. Hasonló módon, mint Tagyosnál, ahol a kivágott nyárfákat a helyben lakó szociálisan rászorultak elszállíthatták, a maradék fát pedig az önkormányzat a saját fatelepére szállította.

Fontos problémája településünknek az óriási forgalom. Azt már láthatjuk, hogy az elkerülő út nem fog az ígért határidőre elkészülni. Mindannyian tapasztaljuk a csúcsforgalmak idején a főútra jellemző káoszt. Említhetem az előzni tilos táblánál, a zebránál előző autókat, a 30-as táblánál 70-nel száguldókat, akik, ha kihajt eléjük valaki, akkor dudálnak és gázt adnak, hogy mindenki meneküljön az útjukból, és még folytathatnám. A fentiek miatt felvettük a kapcsolatot a rendőrkapitánysággal, hogy két darab trafiboxot telepítsenek a Beloiannisz utcába, természetesen az önkormányzat költségén, elvéve ezzel a gyorshajtók kedvét a száguldozástól. A tavalyi év második felében elkészültek a trafibox-ok, illetve a trafipaxot is megvásárolta önkormányzatunk. A beüzemelés átcsúszott az idei évre. Amióta a sebességmérők működnek, a településen érezhetően szabályosabban közlekednek az érintett szakaszokon. A Beloiannisz utcán való gyalogosátkelést segíti majd a jövőben a Széchenyi utcai buszmegálló közelében létesülő gyalogátkelő, melynek a tervezését az elmúlt évben megrendelte önkormányzatunk.

Tavaly nyáron döntött az önkormányzat új karácsonyi díszvilágítás beszerzéséről, amely az Alkotmány és Beloiannisz utcai kandelábereket díszíti. A régi díszeket pedig olyan területekre szereltük fel, ahol kiépített közvilágítás van. Így gyúltak adventi fények Tagyoson, Szentgyörgyön és Környebányán.

Szintén az év végén készült el a Béke lakótelepen egy murvás parkoló, ahol három darab napelemes LED közvilágítási lámpa biztosítja a parkoló megvilágítását az éjszakai órákban is.

Az Önkormányzat a Tatabányai Többcélú Társulásban továbbra is részt vett, melynek fenntartásához lakosságszám arányában járultunk hozzá. A településen működő Német Nemzetiségi Önkormányzat Környe működési kiadásaihoz hozzájárultunk 2 000 000 Ft összegben, továbbá önkormányzatunk biztosította a működés feltételeit. A civil szervezetek és az egyházak részére, mind működési, mind felhalmozási támogatást nyújt, valamint a szülőföld program kiadásaira 2024. évben is támogatást biztosít önkormányzatunk. A református gyülekezet az önkormányzati támogatásból finanszírozta a parókia elektromos hálózatának felújítását, a templomajtó cseréjét. A plébánia pedig az idei év elejére fejezte be az orgona felújítását az önkormányzati támogatásból. A Környei Polgárőr és Önkéntes Tűzoltó Egyesület számára a működési támogatás felett önkormányzatunk vásárolt egy összkerék meghajtású Suzuki Vitara gépjárművet. Ezt a támogatást indokolta, – a többi között – hogy a korábbi gépjárművük már sokat volt szerelőnél és a többletköltségeken felül ilyenkor nagyon hiányzott a jármű a feladatellátásban.

Igaz, hogy az általános iskola állami fenntartásba került, de az intézmény mind állagának, mind működési színvonalának megtartása érdekében önkormányzatunk a költségvetésében biztosította a szükséges felújítási munkákat, a nyári karbantartásra is jelentős összeget terveztünk be, így valósulhatott meg például a tornateremhez tartozó öltözők felújítása is.

A beszámoló második részében ismertetni szeretném a 2025. évi költségvetést és az idei év fontosabb fejlesztéseit.

Az Országgyűlés elfogadta Magyarország 2025. évi központi költségvetéséről szóló 2024. évi XC. törvényt. A törvény alapján megterveztük Környe Község Önkormányzata feladataihoz igénybe vehető központi forrásokat, a költségvetés készítése során alkalmaztuk a központi jogszabályokban és a helyi önkormányzati rendeletekben meghatározott előírásokat, fejlesztési célokat.

A költségvetés készítéséhez 2024. év végén a polgármesteri hivatal bekérte a tervezéshez szükséges adatokat, és ezzel megkezdődött a 2025. évi költségvetés tervezése. Az első fordulós tervezetet az önkormányzat szakbizottságai megtárgyalták, javaslataikat megtették és ez alapján a polgármesteri hivatal dolgozói a jegyző vezetésével elkészítették Környe Község Önkormányzat 2025. évi költségvetésének első fordulós anyagát, melyet a képviselő-testület elfogadott.

A 2025. évre megfogalmazott költségvetési alapelvek a következők:

1. Takarékos, átlátható és biztonságos működtetés, különös figyelmet fordítva - a megemelkedett energiaárakra tekintettel - az intézményeink takarékos működésére.
2. A kötelezően ellátandó feladatok biztosítása.
3. A szociálisan rászorultak támogatása.
4. Tudatos község üzemeltetés és fejlesztés.
5. Civil szervezetek támogatása.
6. Szülőföld Program működtetése.
7. Pályázatok figyelése, kapcsolódás az aktuális pályázatokhoz, a pályázatok önrészének megteremtése.

A 2025. évi költségvetési bevételek tervezett előirányzata 3.839.667.434 Ft, melyet a 2024 évi maradvány 4.729.145.667Ft-tal egészít ki, így összesen 8.568.813.101 Ft forrás áll rendelkezésre.

A helyi adók mértéke 2025. évben nem emelkedik.

Idén a feladatfinanszírozás keretében – az iparűzési adó erősségünkre tekintettel –általános működési feladatellátásra, az óvodai és bölcsődei feladatellátásra, a gyermekétkeztetés működési kiadásaira és a közművelődési feladatellátásra kap önkormányzatunk állami hozzájárulást, melynek összege 567.209.449 Ft, ezzel szemben elvárt adófizetési kötelezettségünk az iparűzési adó erőképességünk miatt: 762.130.508 Ft. Ezeknek a számoknak az ismeretében elmondhatjuk, hogy településünk központi feladatfinanszírozás nélkül működik, önkormányzatunknak idén közel 195 millió forint befizetési kötelezettsége keletkezik.

Bevételeinket az önkormányzat közhatalmi bevételei (ahova a helyi adók, és a bírságok, pótlékok tartoznak), a működési bevételek és a 2024. évi pénzmaradvány alkotja.

Az önkormányzat a kötelező és önként vállalt feladatok körében egyaránt – az elmúlt évekhez hasonló - színvonalas közszolgáltatásokat kíván nyújtani. A feladatellátás tárgyi és személyi feltételei biztosítottak, a működési célú kiadásokra az Önkormányzat tervezett bevételei nyújtanak fedezetet. A beruházási és felújítási kiadásokra, és tartalékképzésre (településfejlesztésre) a tervezett források 76 %-át tudjuk előirányozni.

A központi költségvetésbe 2025. évi bevételeink 19,85 %-át kell befizetnünk, és ez még nem tartalmazza a versenyképes járások programba fizetendő önkormányzati támogatást és az áfa fizetési kötelezettségeinket.

A versenyképes járások egy új kormányzati program, amely azt a célt valósítja meg, hogy a járáson belül azok a települések is fejlesztéshez jussanak, ahol az iparűzési adóból származó bevétel alacsony. Ennek a forrása a települések tervezett adónövekménye, amelyet majd az állam felé kell megfizetni. Ennek a pontos mértéke jelenleg még nem ismert, így a költségvetésben sem tudtunk számolni vele. A mértékét körülbelül 150 millió forintra becsüljük. Minden olyan önkormányzat befizető lesz, aki úgynevezett szolidaritási adót fizet. A mi járásunkban ABC sorrendben a következők: Gyermely, Környe, Szomor, Tarján, Tatabánya, Vértesszőlős. A versenyképes járások befizetési kötelezettségének fedezetét az általános tartalék biztosítja költségvetésünkben. A projekt keretén belül 16 millió forintot kaphat vissza önkormányzatunk beszerzésre, 14 millió forintot pedig működési finanszírozásra, amennyiben támogatottak leszünk. A támogatásokról a Közigazgatási és Területfejlesztési Minisztériumban döntenek majd.

Az Önkormányzat által működtetett, és a helyi civil szervezetekkel és intézményekkel közösen működtetett szociális támogatási rendszer 2025-ben is jelentős támogatást tud nyújtani a nehéz anyagi helyzetben lévők számára.

A 2025. évi költségvetési kiadások tervezett előirányzata 8.568.813.101 Ft, melyből az általános tartalék összege: 1.532.072.838 Ft.

Az idei esztendő fontosabb felújításai és beruházásai:

Tavaly elkészült a dokumentáció, amely alapján ütemezetten készíthetjük el az Által-ér melletti önkormányzati ingatlanban (régi polikert épülete) a település római múltját bemutató múzeumot. Az első ütemben a meglévő épület felújítása és átalakítása történik meg. (57.000.000.- Ft)

A két évvel ezelőtt megkezdődött épületenergetikai fejlesztéseket idén is folytatjuk. Sok esetben ezek megvalósítása függ az elektromos szolgáltatótól. Reményeink szerint napelem kerülhet az erdei iskola tetejére, a tornaterem és konyha, valamint a régi óvoda felújított tetejére. Akkumulátorokat telepítünk a már meglévő napelemes rendszerek hatékonyabb működtetéséért – a többi között – a hivatal melletti telephely épületében, a művelődési házban, a gyermekorvosi rendelőben. (60.000.000.- Ft)

Önkormányzatunk egyik feladata az idősek számára a szociális étkezés biztosítása. Ennek hatékonyabb ellátására vásároltunk egy elektromos kisáruszállító járművet. A gépkocsi a polgármesteri hivatal melletti telephelyen fog parkolni, ahol a napelem rendszerről tudjuk tölteni az akkumulátorát, így elmondhatjuk, hogy a jármű működéséhez szükséges energiát – „üzemanyagot” saját magunk állítjuk elő. (9.000.000,- Ft)

Környebányán két képviselő társunk tartott fogadóórát, melynek felvetéseit eljuttatták a testület többi tagjához, és a felvetett problémákat, javaslatokat bizottsági ülésen átbeszéltük. Amelyek orvosolhatók a jelenlegi szabályrendszer szerint, azoknak a megoldását megkezdtük. Ilyen volt például az országos közút mellett kialakított két méter széles murvás járda felújítása, a közterületekre kiengedett szennyvíz ügyében megindultak az eljárások. Hetente az önkormányzati kisbusz beszállítja azokat, akiknek nincs autójuk, és boltba, gyógyszertárba szeretnének eljutni, illetve rendezvényeken szeretnének részt venni és nem tudják megoldani a bejutást. Azért, hogy ez a leghatékonyabb legyen felkértünk egy helyi lakost, aki koordinálja a kisbusz igényeket. Felvetették a fogadóórán azt is, hogy a Környebányán működő vállalkozások sok adót fizetnek be, és jó lenne, ha az önkormányzat ezt a bevételét legalább visszaforgatná a településrészre. A tavalyi évben Környebányáról összesen 5 705 900 Ft adót fizettek be, és ebben benne van a magánszemélyek által befizetett kommunális adó és a lakóövezeten kívüli építményekre fizetendő építményadó is. A tavalyi évben a településrészre összesen 32 662 521 Ft-ot költött az önkormányzat, és akkor nem beszéltünk az intézmény- és ellátórendszer üzemeltetéséről.

A felvetések többsége abból adódott, hogy a környebányai területek nagy része nem lakóövezet, és a hétvégi házas, zártkerti és üdülő övezetekre más előírások vannak, mint a lakóra. Amely problémákat felvetettek, az úgy lenne orvosolható a fogadóórán megjelentek szerint, illetve akkor lenne az önkormányzatnak kötelező feladata, ha a hétvégi házas, zártkerti, illetve üdülő övezeteket belterületbe sorolná át önkormányzatunk. Ezt település szinten kezelni szinte lehetetlen, egyes utcákra alkalmazni pedig igazságtalan. Például, ha kiválasztanánk egy utcát, amely ilyen övezetbe tartozik és kiépítenénk a közvilágítást, akkor a többi utca lakói joggal kérdezhetnék, hogy náluk miért nem tesszük meg? Az arányok szemléltetésére elmondom, hogy jelenleg a faluban a lakóövezet nagysága 157 hektár, az olyan övezetek összterülete, ahol építmény helyezhető el, és sok esetben állandó lakhelyül használnak, 296 hektár. Az arányokat jól mutatja, hogy ha egy ilyen fejlesztést szeretnénk megvalósítani, akkor ennek eredményeként a lakóövezet nagysága gyakorlatilag megháromszorozódna. Még egy számot szeretnék megemlíteni: a Bajcsy lakópark közművesítése a közelmúltban készült el. A lakövezet bővítésének területe 8 hektár, a fejlesztés költsége pedig meghaladta az 500 millió forintot. Mindez úgy, hogy a gerincvezetékek a terület mellett találhatóak. Ezekből a számokból láthatjuk, hogy mekkora összeg lenne egy 300 hektáros lakóövezet jelenleg hatályos jogszabályoknak megfelelő kiépítése, infrastruktúrával való ellátása. A szorzószám 37 szeres.

Bizonyos problémákra, mint például közvilágítás fejlesztése, megoldás lehet az a fajta eljárás és együttműködés, amelyet már több helyen alkalmazunk a falu nem lakó övezeteiben, például a Homok dűlőben. Ennek a lényege az, hogy a lakók a szolgáltatóval kiépíttetik a közvilágítást, az önkormányzat pedig átveszi azt üzemeltetésbe.

A tavalyi év során az önkormányzat dolgozói átköltöztek a régi iskola épületéből a hivatal mellett található Metaker épületébe, így megnyílik a lehetősége annak, hogy a faluközpont egyik utolsó felújításra váró önkormányzati ingatlanja megújuljon. Szeretnénk olyan funkciót adni az épületnek, amely jól illeszkedik településünkhöz. Ehhez a funkciókereséshez várjuk lakóink véleményét, ezért jelentettünk meg egy ezzel kapcsolatos felhívást.

Ahogy már említettem, az iskola épületén két napelemes részt szeretnénk kialakítani, így jelentősen lehetne csökkenteni a megvásárolt elektromos áram mennyiségét, mivel ezek a rendszerek az önkormányzat által működtetett főzőkonyha és a tornaterem elektromos árammal való ellátását támogatnák.

Környe, Április utca - Környei Ipari Park között vegyeshasználatú út és kerékpárút építésénél várunk egy végrehajtási rendelet hatálybalépésére. A jelenleg hatályos szabályok előírják, hogy a kiviteli tervekkel rendelkező, pályázati forrásból megvalósuló fejlesztéseket ellenőrzésre el kell küldeni az Építési és Közlekedési Minisztériumba. Ennek a lépésnek nincs meg a végrehajtási rendelete, így nagyon sok projekt jelenleg áll, pedig mindegyik esetében közeledik a projekt befejezésének határideje. (622.000.000,- Ft)

Környe-Tata irányába vegyes használatú út tervezését is tartalmazza az idei költségvetés. Ennek megvalósítása esetén Tata irányába a településünk közigazgatási határáig biztonságosan lehetne kerékpárral közlekedni. (4.500.000,- Ft)

Irtáspusztai lakosok már megkeresték önkormányzatunkat, hogy nagyon nehéz bejutni a faluba, mivel nagyon forgalmas az oroszlányi út. Fentiek miatt az önkormányzat úgy döntött, hogy megterveztetjük, és amint lehetséges megépítjük azt a gyalogos-kerékpáros utat, amely segítségével Irtáspusztáról biztonságosan be lehet jutni Környére azoknak is, akik nem autóval közlekednek. (1.905.000,- Ft)

Az előző két projekttel együtt Környe Eck-Fa Kft. bejárata és a környebányai külterületi aszfaltos rész geodéziai felmérését elvégezte már a vállalkozó. Így ennek a szakasznak a tervezését is szeretnénk idén elvégezni, így az aszfaltos külterületi út igénybevételével Környebányáról is sokkal könnyebb és biztonságosabb lesz megközelíteni a települést gyalogosan, kerékpárral vagy segédmotoros kerékpárral. (2.540.000,- Ft)

Több mint 20 évvel ezelőtt elkészült a faluközpont közterületeinek felújítása. Mivel a régi óvoda épületétől Tatabánya irányában szintén rendelkezésünkre áll az országút két oldalán egy széles terület, így ennek a résznek a rekonstrukcióját is szeretnénk elvégezni a jövőben. Erre azért is van lehetőségünk, mivel a közúton kívül lévő területeket önkormányzatunk megkapta a Magyar Államtól. Az idei évben a terveket szeretnénk elkészíttetni, illetve a meglévő Fő út melletti zöldterületek növényállományát szeretnénk frissíteni. (4.500.000,-Ft)

Szintén a Magyar Államtól kapta önkormányzatunk a 2-es és 3-as homoküzemi tavakat, a hozzátartozó erdős területekkel együtt. Az ingyenes birtokbaadásnak az volt a feltétele, hogy rekreációs célra hasznosítja az ingatlan. Ezért egy vizes élőhelyeket bemutató tanösvényt készít önkormányzatunk az idei évben. (6.000.000,- Ft)

Béke lakótelep környezetrendezésére is tervet készíttetünk, hogy a jelenleg is szép zöld környezet megújuljon, és komfortosabb teret biztosítson az ott élőknek. A fejlesztést többek között az indokolja, hogy a lakosok az elmúlt év során többször is jelezték az önkormányzat felé, hogy a szabálytalan, zöld területen lévő parkolás gondot okoz, hogy szeretnének több padot. Ezért is, az ott élők igényeinek kielégítésére készült el a murvás parkoló.

A Béke lakótelepnek a jelenlegi övezeti besorolása nagyvárosias lakóövezet, önálló közút nem hozható létre rajta, ilyen kérés is érkezett az önkormányzathoz, ez indokolta azt is, hogy a három parkoló rész az útcsatlakozások közvetlen közelében lettek kialakítva. Az ABC előtt, a Rákóczi utca mellett és a benzinkút felé.

A tervezési szerződést már megkötötte önkormányzatunk, a terv nyárra készül el. Az elképzelések szerint kialakul egy kisebb közösségi terület, több lehetőség lesz leülni, beszélgetni a fás, zöld környezetben.

Sajnos a zöld környezetet többen nem tartják tiszteletben, mivel a parkon keresztül közlekednek autóikkal. Ahhoz, hogy a füvön áthajtsanak, a házak közötti fáknak az ágait levágták, hogy ne karcolja meg az autókat. Amikor elkészült a murvás parkoló, a tömbök közötti gépkocsiforgalom lezárása miatt beton edényzetet helyeztünk el, amit murvával és kulé kaviccsal töltöttünk fel. A kihelyezés utáni napon már össze is törték, illetve elmozdították a helyükről a beton edényeket. Lakossági jelzés érkezett azzal kapcsolatban is, hogy a mozgássérültek nehezen tudják megközelíteni az épületeket. Írásos válaszában felajánlotta az önkormányzat, hogy a megfelelő dokumentumok bemutatása után megtalálja a módját annak, hogy az érintetteken segítsen, hogy közel parkolhassanak ahhoz az épülethez, melyben élnek. A mai napig nem érkezett ilyen megkeresés. Szintén az ott lakók jelzése volt, hogy a kihelyezett behajtani tilos tábla nem szabályos, mivel azt az egyirányú utcák végén kell elhelyezni. Ahogy mondtam, az ott lévő aszfaltos és beton részek nem közutat, helyi utat alkotnak, ezért a tábla csupán azt erősíti meg, hogy oda gépjárművel tilos behajtani. A jelenleg kifogásolt táblát gyalogút táblára cseréljük, így már senki nem fogja keresni az egyirányú utca másik végét. A jelzést köszönjük. Ahogy az előbb említettem érkezett olyan írásos megkeresés két tömbházból, hogy alakítsunk ki egy, a lakótelepen keresztülhaladó utat, de ezzel egy időben olyan megkeresést is kapott az önkormányzat, amelyben egy másik tömb pedig azt kéri, hogy ne épüljön út a lakótelep közepén, mert ezzel élhetetlenebbé válik a lakókörnyezet. A két megkeresés néhány nap eltéréssel kaptuk meg.

Amikor a környezetet bemutató terv koncepciója elkészül, akkor azt bemutatjuk a lakótelepen.

Községünk központjában lévő tónál már így is találhatunk a tó északi oldalán olyan ismeretterjesztő táblákat, amelyek segítségével a tó élővilágát ismerhetjük meg. A közeljövőben a tó déli oldalán, a vasútállomástól az Által-ér befolyásáig készül el egy 10 állomásból álló méhészeti tanösvény, amely nagyon jól illeszkedik intézményeink oktató-, nevelő munkájához. (5.348.000,- Ft)

A posta mögötti murvás udvarrészt aszfaltburkolattal látjuk el. Ennek a munkának az időzítését az iskolai tavaszi szünethez igazította önkormányzatunk. (11.000.000,- Ft)

A tavalyi esztendő költségvetése tartalmazta a Beloiannisz úton, a Széchenyi utcai buszmegállóhoz közeli jelzőlámpás, gyalogos átkelőhely megépítését. A múlt héten a tervek megkapták a pályázatkiíráshoz szükséges engedélyeket, így a közeljövőben megpályáztatjuk a gyalogátkelő építését. Azért készül jelzőlámpás gyalogátkelő a Beloiannisz utca közepén, hogy a nagy forgalomban is biztonságosan át lehessen kelni az úttesten. A jelzőlámpa sebességmérővel lesz felszerelve, így az utca elején és végén elhelyezett sebességmérők mellett ez az eszköz is garantálni fogja, hogy az erre közlekedők betartsák az 50 km-es sebességet. (25.400.000,- Ft)

A tavalyi év végén kértünk árajánlatot a Tópart utca környezetének tervezésére, a tervezési szerződést önkormányzatunk már aláírta. (3.400.000,- Ft)

Jókai utca és a Somlói utca közti szakaszon járdaépítést tartalmaz a költségvetésünk. (3.175.000,-Ft)

Már megkaptuk az árajánlatot az utcanév táblák pótlására, a táblák megrendelése folyamatban van, ehhez kapcsolódóan készíttetünk hat nagy és húsz kisebb méretű információs táblát, amely segíti a településen belüli tájékozódást, akár kerékpáros vagy séta útvonalak ajánlásával. (2.651.000,-Ft)

November utcában az aszfaltburkolat több helyen megsüllyedt és töredezett, ezért indokolt az utca aszfaltburkolatának felújítása. (20.250.000,- Ft)

A Bajcsy lakóparkból fontos útvonal a falu központja felé a Váci utca. Itt viszont nem elég az aszfaltburkolat javítása, kell egy úttervet készíteni, ami a gyalogosközlekedést is figyelembe veszi. (1.651.000,-Ft)

A katolikus temetőben urnafal kialakítása és a nyugati oldal drótkerítésének cseréje tömör kerítésfalra (15.200.000,-Ft).

Tavalyi évről áthúzódó feladat a térkő javítása az Alkotmány utcában, mivel sok helyen annyira hullámos volt a járda, hogy botlásveszélyes volt, ezért ezeket a részeket felszedettük és újra rakattuk. A vállalkozó a Beloiannisz utca 14. szám előtt is kijavítja a járda térkő burkolatát, melyet a vízmű egy csőtörés kijavításakor felszedett. A tulajdonos fanyar humorral jegyezte meg, hogy pedig most szeptemberben lenne tíz éves a „gödör”. (14.000.000,-Ft)

Idén is folytatjuk a kamerarendszerünk bővítését, amely nagy segítséget ad a bűnüldöző és a bűnmegelőző szervek munkájához. A tavalyi falugyűlésen javaslatként elhangzott, hogy bővíteni kell a kamerarendszert, az elmúlt év fejlesztésének köszönhetően 16 újabb kamera figyeli az intézményeinket és közterületeinket.

Tavaly megtörtént a település egészén a LED-es közvilágítás kiépítése. Az elmúlt időszak tapasztalatait figyelembe véve ahol szükséges, újabb lámpákat szerelünk fel, biztosítva ezzel a közterületek jobb megvilágítottságát. A közvilágítási lámpák sűrítése mellett ennek a projektnek a keretében történik meg a faluközpont kandeláberein a lámpacsere.(41.460.000,-Ft)

Az idei esztendőben a Tatabányai Járásban településünknek lehetősége nyílik a versenyképes járás program keretén belül két fix trafipax beszerzésére. A sebességmérők közül az egyiket a Somlói utca legelejére, arra a szakaszra kívánjuk telepíteni, ahol a legtöbb gyorshajtásból adódó baleset történik közvetlenül a falu elején. Bízunk benne, hogy ezáltal mindenki betartja a sebességhatárt így ezen a szakaszon a jövőben teljesen megszűnnek a balesetek.

Az erdei iskolánál az udvar felöli lépcső melletti támfal enyhén megdőlt, indokolt ezért a megtámasztása, melynek megtervezésére felkértünk egy statikus tervezőt.

Az idősek klubjánál az ellátotti mosdó felújítása mellett a külső faburkolatok újrafestését terveztük be.

A Művelődési Háznál folytatjuk a régi armatúrák lecserélését LED-es lámpákra, ezzel befejeződik a világítás korszerűsítése.

A tenisz szakosztály kérelmezte az önkormányzattól az anyagi támogatást a két salakos teniszpálya felújítására, az ehhez szükséges forrásokat a költségvetés tartalmazza.

A civil egyesületek mellett önkormányzatunk az egyházi tulajdonban lévő ingatlanok felújítását is támogatja. A katolikus plébánia esetében az idei támogatásnál számoltunk a templom tetejének és ablakainak felújításával, illetve freskók restaurálásával. A református gyülekezet esetében a tagyospusztai Vitéz Dinnyés Zsigmond Ifjúsági Konferencia Telep felújítása került támogatásra.

Az általános iskolánál tavaly a tornatermi folyosó került felújításra – a többi között –, idén a tornaterem szépülhet meg az önkormányzat támogatásából.

Önkormányzatunk szeretne teret biztosítani a helyben megtermelt zöldségek, gyümölcsök, virágok illetve egyéb őstermelői termékek számára, ezért a régi óvoda udvarán azon a részen, melyet a tűzoltók nem használnak, egy kisebb termelői piacot hozunk létre. Bízunk benne, hogy a központi elhelyezkedése miatt egy életképes, helyi termékek beszerzését lehetővé tevő hellyel gazdagítjuk településünket.

Az idei év költségvetése is biztosít keretet arra, hogy parkjainkat, zöldterületeinket szépítsük, az esetlegesen elpusztult fákat pótoljuk.

A tavalyi esztendőben elkezdődött a régi óvoda épületének felújítása, ezzel együtt a környei PÖTE új telephelyének kialakítása, így az év további részében még feladatunk az épület külső vakolatának javítása és a kapu és kerítés rendbetétele.

Önkormányzatunk vásárolt két darab 12 személyes filagóriát, amelyek a tóparton lesznek elhelyezve. Mindkét oldalon egy-egy darab.

Költségvetésünk tartalmazza az idei esztendőben is az intézményeink szükséges eszközbeszerzéseit.

Az ipari parkban a VOLTA gyára mellett a gyár parkolóját a jelenlegi járdával összekötő szakaszon járdaépítést terveztünk.

Az időszakos vízfolyások karbantartása során a Szent György-eret a Tóparti árkot és az Öreg-hegyi árok fogjuk rendbe tenni.

2025. évben tervezett beruházási költség 4.040.673.675 Ft, a felújítási költség 192.051.154 Ft.

Az Önkormányzat a Tatabányai Többcélú Társulásban továbbra is részt vesz, melynek fenntartásához lakosságszám arányában járulunk hozzá. A településen működő Német Nemzetiségi Önkormányzat Környe működési kiadásaihoz hozzájárul 3 000 000 Ft összegben, továbbá biztosítja a működés feltételeit. A civil szervezetek és az egyházak részére mind működési, mind felhalmozási támogatást nyújt, valamint a szülőföld program kiadásaira 2025. évben is támogatást biztosít önkormányzatunk.

Igaz, hogy az általános iskola állami fenntartásba került, de az intézmény mind állagának, mind működési színvonalának megtartása érdekében önkormányzatunk a költségvetésében biztosítja a szükséges felújítási munkákat, valamint a hátrányos helyzetű tanulók táboroztatására, a nyári karbantartásra is jelentős összeg került tervezésre.

|  |  |
| --- | --- |
| **2025. évi tervezett bevétel** | **8 548 969 549** |
| **2025. évi tervezett dologi kiadás** | **2 026 690 598** |
| **2025. évi tervezett beruházás** | **4 004 478 675** |
| **2025. évi tervezett felújítási kiadások** | **182 526 154** |
| **2025. évi általános tartalék** | **2 335 274 122** |

Több alkalommal kapnak felszólítást azok az építkezők, akik engedély nélkül végeznek építési munkát közterületeken, például kapubejárók esetében, illetve árkok lefedésével. Ilyen esetekben a hivatal felszólítja őket, hogy nyújtsanak be kérelmet a munka elvégzésére. Erre azért van szükség, mivel idegen területen akarnak valamilyen munkát végezni, illetve több dolgot is figyelembe kell venni egy ilyen munkánál. Előfordult olyan eset a közelmúltban, hogy egy szabálytalanul, nem az engedélynek megfelelően kivitelezett bejáró építése miatt a vízmű nem tudta leolvasni a vízórát, amelynek az aknája közterületen van, és egy szennyvízátemelőhöz tartozik, és ezért megbüntette az önkormányzatot és kötelezte a szabálytalan helyzet megszüntetésére. Ekkor derült ki, hogy ebben az aknában van a települési ívóvízhálózat egy részének szakasz elzárója is, amely jelenleg nem hozzáférhető.

De nem csupán a közterület igénybevételekor kell engedélyt kérni az önkormányzattól, hanem például egy kerítés építésekor, vagy a ház homlokzatának átszínezésekor is, mivel az ilyen változtatásokkor bejelentési kötelezettsége van mindenkinek, mivel ezeknél a változtatásoknál is kötelező figyelembe venni a település arculati kézikönyvét, illetve a településképi rendeletet. Ma már egy szabálytalanul kivitelezett változtatás helyreállítása, kijavítása nagyon jelentős költség, ezért kérek mindenkit, hogy ilyen esetben keresse a polgármesteri hivatalt, vagy az önkormányzat főépítészét. A kollégáim szívesen adnak tájékoztatást, megelőzve ezzel a későbbi problémákat.

Folyamatos problémát jelent a szemét a településen. Néhány alkalommal kampányszerűen megjelentettük a honlapon, hogy milyen rövid idő alatt, milyen sok szemét összegyűlik a parkokban, hogy ezzel a ténnyel szembesítsünk mindenkit. A kollégáink nem csupán ezen alkalmakkor szedik a szemetet, hanem folyamatosan, és sokszor alig van látszatja. Mire befejezik a parkokban a szemétszedést, a kiindulási helyen megjelennek az első eldobott csoki papírok, cigarettás dobozok, chips-es zacskók. Mindezt mi, itt élők csináljuk.

A külterületeken megjelenő szemétkupacok nagyon jelentős anyagi terhet rónak a falura, de nem csupán az önkormányzatra. Egy alkalmazás segítségével bejelentést lehet tenni a kormányhivatal felé az illegálisan elhelyezett hulladékról. A kormányhivatal értesíti a szennyezett terület tulajdonosát a szemétről, és kötelezi a hulladék elszállítására. Volt olyan gazdálkodó, akinek a területén több konténernyi szemetet raktak le. Ezt neki kellett felszednie és lerakóba szállíttatni. Ő azzal a kéréssel fordult az önkormányzathoz, hogy a konténereket kamerázzuk be, hogy amíg ők Tagyosról hordják a szemetet, addig más ne töltse meg.

A legutóbb önkormányzatunknak kellett rekord magas árat fizetnie az illegális lerakó felszámolására. Az Irtás melletti területen lévő szemét elszállítása két és fél millió forintba került Környének. Amikor értesültünk a hulladék megjelenéséről, akkor kamerát helyeztünk el a helyszínen. A felvételen látszik, hogy újból megjelent a kék Peugeot kisteherautó, melynek a rendszáma is leolvasható, akkurátusan rátolatott az út menti területre és a jármű tartalmát az erdőbe dobálták. A felvételeket átadtuk a nyomozóhatóságnak, de az ügyészség eredmény nélkül lezárta az eljárást és ezért a kormányhivatal az önkormányzatot kötelezte a hulladék elszállítására.

Mindez történik akkor, amikor még az üres festékes, vagy vegyszeres dobozok leadására is lehetőség van a MOHU telepein. Lakóhelytől függetlenül, bármely lerakóban bárki leadhatja a háztartásában keletkezett hulladékot, csak lakcímkártyát és személyi igazolványt kell vinnie, hogy leellenőrizhessék azt, hogy rendelkezik-e hulladékszállítási szerződéssel. Hozzánk legközelebb Tatabányán a kenyérgyárral szembeni lerakó található. Mielőtt elindulunk, érdemes az internetről tájékozódni, hogy mekkora a leadható mennyiség, illetve milyen formában (zsákban, összekötve) adható le.

Sajnos nem csupán a szemetelés jelent problémát a faluban. Most hétvégén az ÖNO melletti parkban rendeztek bulit, melynek az lett a következménye, hogy a térkőhöz rögzített padot feltépték, és a parkot teleszórták szeméttel és italos üvegekkel, a dolgozók által készített dekorációt pedig széttörték. Bízom benne, hogy ez egy egyedi eset volt, és nem kell lezárnunk azokat a területeket, amelyek az intézményeinkhez tartoznak, és a jövőben is használhatják azokat lakosaink.

Most pedig az önkormányzat szeretne egy magán kezdeményezéshez csatlakozni. Április 17-én 14 órától szemétszedésre kapott engedély Kovács András, hogy a közút melletti területen Tata irányába az árokból az eldobált hulladékot összegyűjtse. András vár minden jelentkező felnőttet, maximum 10 főt, aki saját felelősségére részt vesz az akcióban. A közterület-felügyelet és a polgárőrség járműve is elkíséri a hulladékgyűjtőket.

A vármegyei kormányhivatal környezethasználati engedélyezési eljárást folytat a tagyospusztai sertéstelep ügyében, mivel olyan mértékű változást kíván bevezetni a vállalkozó az állattartás során, ami már engedélyköteles.

Az eljárás során a kormányhivatal azt vizsgálja, hogy milyen környezeti terhelést fog jelenteni az egy időben 7600 hízósertés tartása a telephelyen és annak környezetében. A hirdetmény harminc napig kifüggesztésre került az önkormányzat honlapján és hirdetőtábláján és ez alatt az idő alatt a teljes dokumentáció is megtekinthető volt. Március 25-ére a hatóság online közmeghallgatást rendelt el az ügyben, ezen a napon 00 órától 24.00 óráig lehetett megtenni az észrevételeket. A közmeghallgatás időpontja is a Környe honlapon kifüggesztésre került. A lakosság részéről sajnálatos módon egy észrevétel sem érkezett.

Az ügyben az önkormányzat ügyfélként bejelentkezett, melyet a hatóság elfogadott. Ezt követően az önkormányzat részletesen kifejtette, hogy milyen okok miatt nem támogatja a tervezett változást. Jeleztük továbbá, hogy a szakértői anyagból megismert jelenlegi állapot is már a számos állat fogalma alapján véleményünk szerint engedélyköteles tevékenység lenne. A benyújtott dokumentáció arra vonatkozó utalást nem tartalmazott, hogy a sertéstelep rendelkezne a jelenleg is tartott állomány miatt szükséges engedéllyel. Ezt is jeleztük az engedélyező hatóság fele.

Az eljárásban a jegyző szakhatóságként vett részt, aki a szakhatósági hozzájárulást megtagadta. Az eljárás jelenleg még folyamatban van a kormányhivatalban, amennyiben a hatóság döntést hoz az ügyben azt is ki kell függesztenünk a helyben szokásos módon.